এদের সবার কাণ্ডকারখানা দেখে সোনা মামীমার বাগানের পদ্মগুলো পেট ফেটে হাসতে হাসতে ফুটে উঠলো। শিউলির হাসি আগেই ঝরে পড়েছে সবুজ ঘাসের গালিচায়। আকাশের গায়ে কোথাও আর মেঘ লেগে নেই। ওই দূরে ঘুরে ঘুরে ওড়া চিলটার বুকে লেগেছে সূর্য‍্যের সোনালী রং। সপ্তরঙা রামধনুর আভায় সন্তানের দিকে চেয়ে হাসছেন মা। তাঁর ধুলো কাদা মাখা সন্তান, জীবন খেলায় মত্ত সন্তান, দোষে-গুণের মায়াজালে থাকা সন্তান। মায়ের বড় প্রিয়। ভালোবাসার সন্তান।